Agt tydens verjaardagpartytjie in Oos-Kaap doodgeskietFoto bloot ter illustrasie. (Foto: Amirali Mirhashemian/Unsplash) Agt mense is Sondag vroegaand tydens ’n verjaardagpartytjie by ’n huis in Gqeberha in die Oos-Kaap doodgeskiet. Drie ander word tans vir skietwonde in die hospitaal behandel. Kol. Priscilla Naidu, polisiewoordvoerder, sê ’n voorlopige ondersoek dui daarop dat die eienaar van die huis tussen 17:15 en 17:30 besig was om sy verjaardag te vier toe twee onbekende gewapende mans die erf in KwaZakhele binnegekom en op gaste losgebrand het. Drie vroue en vier mans is noodlottig gewond en op die toneel dood verklaar. Nog vier mense – twee vroue en twee mans – is ná die skietery hospitaal toe geneem vir mediese behandeling. Een van dié slagoffers het egter kort daarna in die hospitaal beswyk. Naidu sê die eienaar van die huis is onder die oorledenes. Geen inhegtenisnemings was teen Maandag vroegoggend al gemaak nie en die polisie se ondersoek duur voort. Bheki Cele, minister van polisie, genl. Fannie Masemola, nasionale polisiehoof, en ’n afvaardiging van verskeie kundiges in die polisie sal later vandag die toneel besoek. Lt.genl. Nomthetheleli Mene, Oos-Kaapse polisiehoof, het op haar beurt die moorde as lafhartig en ’n blatante minagting van menselewens bestempel. “Ons sal nie rus totdat ons uitvind wat gebeur het en wie verantwoordelik was vir hierdie gevoellose en koelbloedige aanval op hierdie niksvermoedende slagoffers nie,” het Mene in reaksie op die skietery gesê.